יהושע ד-ח: של נעליך או הכנס לנעליים גדולות

דף למנחה

בלימוד זה נבקש להשוות בין סגנון ההנהגה של משה ויהושע ולעמוד על הקושי של מנהיג חדש להיכנס לנעליו הגדולות של המנהיג ההיסטורי שקדם לו.

נפתח בלימוד מקביל בשתי קבוצות - קבוצה אחת תלמד את שמות פרק יד ויהושע פרק ד והקבוצה האחרת תלמד את שמות פרק ג ויהושע פרק ה. לכל קבוצה יש שאלות מנחות ללימוד עצמי.

השאלות המנחות מכוונות לדיון על הדמיון בפסוקים בין משה ויהושע – הדמיון נועד לסייע ליהושע לרכוש את אמון העם ומצד שני יש הבדלים המרמזים על שוני – האם יהושע מוצג כחזק יותר ממשה? ולהחלופין – האם יהושע חצוף וקצר רוח יותר ממשה? נאפשר למשתתפים להעלות דעות שונות בדיון.

נחזור למליאה ונאסוף את הדעות השונות שעלו בקבוצות. נדון יחד בשאלת הדמיון והשוני בין משה ויהושע ובמטרת הרמזים השזורים בפסוקים. נראה כי יש קשר חזק בין משה ליהושע, אך הם אינם בדיוק אותו דבר.

נמשיך לפרק ה, פסוקים ב- ג

* מדוע מלים שוב את בני ישראל? למה דווקא עכשיו? נדמה כי המילה מסמלת כניסה ושיוך לעם ישראל.

בפסוק ט מובא ביטוי קשה שלפיו המילה הייתה 'חרפת מצרים'. ייתכן לומר כי התייחסות זו נועדה להרחיק את העם מזיכרון מצרים, ולמעשה 'למחוק את עברו' ואת זהותו הקודמת.

המלבי"ם סובר כי כשמגיעים למקום חדש כמו ארץ ישראל, חייבים להשליך את התרבות הקודמת מאיתנו וכל זכר שלנו ממנה, החל בגופנו עצמנו. כלומר, ברית המילה נועדה להיטהר מגילולי מצרים ולהגיע לארץ ישראל טהורים ומוכנים למלחמה.

פירוש זה מעורר אסוציאציה לעמדה הציונית בימי היישוב והקמת המדינה, שקראה להפנות עורף לדור ההורים והגלות ולבנות את היהודי החדש הנקי ממסורת הכובלת אותו. נקרא (או נקשיב) לשירו של דוד שמעוני 'אל תשמע בני' המייצג גישה זו באופן מובהק ונדון בו. נשאל, האם זה מה שעשה יהושע למשה? האם הוא הביא מנהיגות חדשה המבטלת לחלוטין את המנהיגות הקודמת או דגל בהמשך המסורת?

המדרש מתוך אוצר המדרשים מציג את יהושע כמשקף את פני משה, שניהם כדמות אחת ללא הבדל משמעותי ביניהם. נבקש מהלומדים לשרטט סקלה שבה, בקצה אחד, שירו של דוד שמעוני ובקצה השני המדרש, וביניהם ישובצו דמויות של מנהיגים מתחומים שונים. יש להיזהר שלא לגלוש מהנושא.

נקרא את סיפור עכן ביהושע פרק ז. נשים לב שלבני ישראל היה אכפת מהחרם רק כאשר זה הפריע להם למלחמה בעי. הקב"ה לא היה מוכן לסלוח לבני ישראל ולא נתן לעם ישראל לנצח עד שייטהרו. כאשר יהושע מגלה מהו הכשל שבגללו הם אינם מצליחים במלחמה, הוא פועל בטקטיקה חכמה - לא מתלהט על עכן אלא מברר אם הוא באמת הוא חטא ואז ממצה את דינו.

מכאן אנו מגיעים לקוד האתי הצה"לי ולדיון במוסר מלחמה המתבסס על עדות מאתר 'שוברים שתיקה'.

לסיכום, כקוראים מודרניים קשה שלא לעשות הקבלה בין הכניסה לארץ וכיבושה על ידי יהושע והשיבה המודרנית לארץ וכיבושה, כמו גם בין הקשיים והאתגרים המוסריים שעמם התמודדו אז ובימינו. הקריאה מעלה לדיון שאלות של הנהגה, של מוסר ושל שמירת המסורת מול השלכתה מאחור. לסיום הלימוד נשאל את הלומדים, כיצד לדעתם היה משתלב יהושע אילו היה ראש ממשלת ישראל היום. איזה דפוס הנהגה היה נוקט וכיצד היה מגיב למציאות ימינו.